Diari Oficial de la Generalitat Valenciana


Sumari del DOGV 9775, del 26-01-2024 (2024/553)

RESOLUCIÓ de 18 de gener de 2024, del síndic major de la Sindicatura de Comptes de la Comunitat Valenciana, per la qual es disposa la publicació del conveni de reciprocitat entre la Sindicatura de Comptes de la Comunitat Valenciana i la Universitat Jaume I, per a la carrera professional horitzontal.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9775

Data del DOGV
:   26-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/553


Data del document
:   18-01-2024

Organisme emissor
:   Sindicatura de Comptes

Tipus de document
:   Resolució

RESOLUCIÓ de 18 de gener de 2024, del síndic major de la Sindicatura de Comptes de la Comunitat Valenciana, per la qual es disposa la publicació del conveni de reciprocitat entre la Sindicatura de Comptes de la Comunitat Valenciana i la Universitat Jaume I, per a la carrera professional horitzontal. [2024/553]  
De conformitat amb les disposicions de l'article 19.g) de la Llei 6/1985, d'11 de maig, de la Generalitat, de Sindicatura de Comptes, i amb l'autorització prèvia acordada pel Consell de la institució en la reunió del dia 22 de febrer de 2023, he resolt publicar el conveni de reciprocitat entre la Sindicatura de Comptes de la Comunitat Valenciana i la Universitat Jaume I, per a la carrera professional horitzontal, que es formalitzà el dia 7 març de 2023, i el text de la qual s'annexa a aquesta resolució.  
  
València, 18 de gener de 2024. El síndic major: Vicent Cucarella Tormo.  
  
  
  
ANNEX  
Conveni de reciprocitat entre la Sindicatura de Comptes de la Comunitat Valenciana i la Universitat Jaume I, per a la carrera professional horitzontal  
  
Reunits  
D'una part, Vicent Cucarella Tormo, síndic major de la Sindicatura de Comptes de la Comunitat Valenciana, en exercici de les competències que a aquest efecte li reconeix l'article 18.a) de la Llei de la Generalitat Valenciana 6/1985, d'11 de maig, de Sindicatura de Comptes.  
  
I, d'una altra part, la Universitat Jaume I, amb seu a la ciutat de Castelló de la Plana i en el seu nom i representació la rectora, Eva Alcón Soler, d'acord amb el nomenament pel Decret 60/2022, de 20 de maig, del Consell, i de conformitat amb les competències que li atorga l'article 71.1.i dels Estatuts de la Universitat Jaume I, aprovats pel Decret 95/2021, de 9 de juliol, del Consell de la Generalitat Valenciana.  
  
Les parts, en la representació que respectivament exerceixen, es reconeixen conjuntament competència i capacitat per a subscriure aquest conveni i a aquest efecte,  
Exposen  
1. Que tant la Llei 4/2021, de 16 d'abril, de funció pública valenciana de la Generalitat, d'ordenació i gestió de la funció pública valenciana, com l'Estatut de Personal de les Corts Valencianes, a la regulació del qual remet l'article 33.2 de la Llei de la Sindicatura de Comptes, regulen la mobilitat interadministrativa dels empleats públics.  
  
D'acord amb això i els sistemes de provisió previstos, el personal funcionari de carrera de la Sindicatura de Comptes pot accedir a llocs de treball de la Universitat Jaume I i viceversa, sobre la base del principi de reciprocitat i d'acord amb els requisits i condicions que es determinen en les respectives relacions de llocs de treball.  
2. Que les dues entitats tenen objectius i interessos comuns en el compliment de l'objecte d'aquest conveni i han manifestat el seu interés a fer efectiu un marc de col·laboració que facilite la reciprocitat quant a la meritació i percepció del complement de carrera professional, de manera que la mobilitat interadministrativa no supose una minoració de les retribucions que es perceben.  
3. La disposició addicional primera de l'Acord del Consell de la Sindicatura de Comptes de 23 de maig de 2019, pel qual es regula el sistema de carrera professional horitzontal i l'avaluació de l'acompliment del personal funcionari de la institució (BOC núm. 3, de 31.05.2019), preveu el règim específic aplicable en aquesta matèria per al personal procedent d'altres administracions o universitats públiques, d'acord amb el principi de reciprocitat i en els termes previstos en el conveni de col·laboració corresponent.  
La mateixa previsió conté la disposició addicional tercera del Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'acompliment del personal funcionari de l'Administració de la Generalitat, que resulta d'aplicació al personal al servei de la Universitat Jaume I.  
En atenció a aquests antecedents, les dues parts formalitzen aquest conveni de reciprocitat conformement a les següents  
  
Clàusules  
  
Primera. Objecte del conveni  
Adoptar les mesures necessàries perquè quan el personal d'una de les entitats signatàries passe a exercir/acomplir llocs de treball, perceba el complement de carrera professional que tinguera reconegut en la seua administració d'origen.  
  
Segona. Criteri de reciprocitat per a l'abonament del complement de carrera professional al personal de les entitats signatàries  
1. Reciprocitat:  
Quan el personal de la Universitat Jaume I passe a exercir un lloc de treball en la Sindicatura de Comptes de la Comunitat Valenciana el grau de desenvolupament professional que tinga reconegut, en virtut del seu sistema de carrera o desenvolupament professional, serà abonat per la Sindicatura de Comptes de la Comunitat Valenciana i viceversa, és a dir, que quan el personal de la Sindicatura de Comptes de la Comunitat Valenciana passe a exercir un lloc de treball en la Universitat Jaume I, el grau de desenvolupament professional que tinga reconegut en virtut del seu sistema de carrera o desenvolupament professional, serà abonat per la Universitat.  
A l'efecte del que es disposa en el paràgraf anterior, el temps de serveis avaluats en qualsevol de les dues administracions serà reconegut mútuament i les sol·licituds de progressió seran resoltes per l'Administració en què es trobe prestant serveis la persona interessada.  
  
2. Especificacions:  
I. Aplicació diferenciada dels apartats 1.a i 1.b de la disposició addicional primera de l'Acord del Consell de la Sindicatura de Comptes de 23 de maig de 2019, pel qual es regula el sistema de carrera horitzontal i avaluació de l'acompliment del personal funcionari de la Sindicatura de Comptes, i de la disposició addicional tercera del Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'acompliment del personal funcionari de l'Administració de la Generalitat, que resulta d'aplicació al personal al servei de la Universitat Jaume I.  
  
En el supòsit que recull l'apartat 1.a, accés per concurs de mèrits, es progressarà en el GDP següent al que tinga reconegut en la Sindicatura o a la Universitat Jaume I, tenint en compte el romanent avaluat en l'entitat d'origen.  
En els supòsits que recull l'apartat 1.b), llocs exercits per mitjà d'altres sistemes de provisió, es reconeixerà el DPCR que corresponga per la prestació de serveis en l'entitat en la qual figure en actiu, sempre que no hagen sigut computats per l'administració d'origen. Així mateix, podrà percebre el GDP o DPCR que, si és el cas, tinguera reconegut en l'entitat d'origen, amb els límits establits en l'apartat següent.  
  
II. La quantia a percebre per aquells empleats públics que ocupen un lloc de la Sindicatura de Comptes o de la Universitat Jaume I, fruit de la mobilitat interadministrativa, serà, com a màxim, la corresponent al GDP o DPCR IV del grup o subgrup del lloc que estiguen exercint sumats els imports dels complements de carrera professional que tenen reconeguts, que es calcularà de la manera següent:  
  
- Els empleats públics que s'integren en la Sindicatura de Comptes o a la Universitat Jaume I, i tinguen GDP reconegut, continuaran progressant en la seua carrera professional i podran adquirir, com a màxim, el GDP IV del grup o subgrup de titulació en què s'integren.  
  
- Els empleats públics que accedisquen per mitjà d'altres sistemes de provisió conservaran el GDP/DPCR que tingueren reconegut en l'administració d'origen, com a complement absorbible, i generaran un DPCR en l'Administració de destinació, de manera que, quan aquest DPCR iguale o supere en quantia el GDP de la seua entitat d'origen, aquest complement desapareixerà.  
III. Impossibilitat de percebre el complement de carrera professional pels mateixos períodes de treball efectiu, per a això, s'emetrà un certificat, en què la Sindicatura o la Universitat Jaume I reflectirà els períodes que s'han computat a l'efecte de carrera professional, i que serà obligatori aportar a l'entitat de destinació per a sol·licitar la reciprocitat recollida en el conveni.  
IV. Les dades necessàries que ha de contindre el certificat mencionat són les següents:  
- Grau de carrera professional (GDP) o dret a la percepció del complement de carrera professional (DPCR) reconegut.  
- Temps total de serveis reconeguts en l'Administració d'origen en cada grup o subgrup, i entitat en què es van prestar, tant el tingut en compte a l'efecte de perfeccionament del grau de carrera professional, com el romanent que puga existir, per al reconeixement del grau següent, si és el cas, expressant anys, mesos i dies, així com les dates d'inici i fi dels períodes computats.  
- Mèrits que s'hagen tingut en compte, tant per a l'enquadrament inicial, com els que hagen servit per a la seua progressió.  
V. Les possibles progressions en la carrera professional dels empleats públics les reconeixerà la Sindicatura o la Universitat Jaume I, segons en quina s'estiga en actiu quan es perfeccione el període mínim de permanència i l'obtenció dels mèrits necessaris per a la seua sol·licitud.  
  
Tercera. Execució i seguiment  
1. Per al compliment dels compromisos i seguiment de la marxa del conveni es constituirà una comissió mixta de seguiment i control. Aquesta estarà formada per una representació paritària de quatre membres, dos dels quals els designarà la Sindicatura de Comptes de la Comunitat Valenciana i els altres dos la Universitat Jaume I.  
La representació de la Sindicatura de Comptes de la Comunitat Valenciana correspon a les persones designades pel síndic major d'aquesta institució. La representació de la Universitat Jaume I correspon a les persones designades per la rectora.  
En aplicació del II Pla d'igualtat de dones i homes de la Generalitat, en la designació dels representants de la Generalitat cal tindre en compte la presència equilibrada de dones i homes.  
A la comissió li corresponen les funcions següents:  
a) Ser l'òrgan de relació entre les institucions signants en relació amb el contingut del conveni.  
b) Resoldre dubtes d'interpretació i aplicació del conveni i les discrepàncies que puguen sorgir de la seua execució.  
c) Aquelles altres que determinen les parts d'acord mutu.  
2. La comissió es constituirà en termini màxim de 15 dies des de la signatura d'aquest conveni, i ha de reunir-se, almenys, una vegada durant la vigència del conveni, i, sempre que es considere necessari, a petició de qualsevol de les parts signants d'aquest.  
3. La comissió es compromet a vetlar per la correcta execució d'aquest conveni i pel compliment dels objectius que s'hi preveuen.  
  
  
Quarta. Transparència i protecció de dades  
De conformitat amb el que s'estableix en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les parts es comprometen a la publicació del text íntegre del conveni, en el portal de transparència de la Generalitat, GVA Oberta, així com en el portal de transparència i accés a la informació de la Sindicatura de Comptes de la Comunitat Valenciana.  
Per al desenvolupament de les actuacions objecte d'aquest conveni, i en relació amb el tractament de les dades personals que precisen les parts, s'observarà en tot moment el que es disposa en la normativa reguladora de protecció de dades de caràcter personal.  
  
Cinquena. Vigència  
Aquest conveni produirà efectes des del moment de la signatura, i tindrà una duració de quatre anys.  
En qualsevol moment abans de la finalització d'aquest termini, les parts poden acordar unànimement la pròrroga per un període de fins a 4 anys.  
Al personal afectat per l'aplicació d'aquest conveni, se li podrà retribuir el grau de carrera professional reconegut en la Sindicatura de Comptes i en la Universitat Jaume I, des de la data de la vigència del conveni, amb sol·licitud prèvia a l'Administració de destinació i aportació del certificat esmentat en la clàusula segona, segons model de l'annex I.  
  
Sisena. Modificació i denúncia del conveni  
Les parts poden modificar o denunciar d'acord mutu aquest conveni en qualsevol moment. Qualsevol de les parts pot, al seu torn, denunciar aquest conveni comunicant-ho per escrit a l'altra part amb almenys dos mesos d'antelació a la data en què vaja a donar-lo per acabat. En tot cas, es respectaran els drets reconeguts.  
  
  
Setena. Legislació aplicable  
Aquest conveni té caràcter administratiu i es regirà pel que s'estableix en les seues clàusules o, si això no pot ser, pel que estableix la normativa general reguladora de la funció pública.  
La resolució de les controvèrsies que puguen plantejar-se sobre la interpretació i execució d'aquest conveni han de solucionar-se d'acord mutu entre les parts, a través de la comissió mixta. Si no poguera aconseguir-se aquest acord, les possibles controvèrsies han de ser resoltes, de conformitat amb el que es disposa en la Llei 29/1998, de 13 de juliol, reguladora de la jurisdicció contenciosa administrativa.  
  
Huitena. Causes de resolució  
Aquest conveni quedarà extingit per:  
a) Acord mutu de les parts.  
b) Finalització del termini del conveni.  
c) Impossibilitat sobrevinguda de complir l'objecte del conveni.  
d) Incompliment greu acreditat per una de les parts de les obligacions establides en aquest conveni.  
En aquests supòsits, les parts estan obligades a comunicar-se recíprocament, per escrit, l'acreditació de la concurrència de la causa invocada per a donar per extingida la relació convencional, i la resolució serà efectiva quan haja transcorregut un mes des de la data d'aquesta comunicació.  
Les parts estan d'acord amb el contingut d'aquest document i, per deixar-ne constància i en prova de conformitat, el signen en el lloc i en la data de la signatura electrònica, prenent-se com a data de formalització d'aquest document la data de l'últim signant.  
  
  
Per la Universitat Jaume I  
Eva Alcón Soler  
Rectora de la Universitat Jaume I  
Per la SCCV  
Vicent Cucarella Tormo  
Síndic major de la Sindicatura de Comptes de la Comunitat Valenciana